In nomine Domini nostri Jhesu Christi, amen. Anno Domini M°CC°LIII°, die martii post exaltationem Sancte Crucis, ego Robertus de Meliceio, canonicus Cabilonensis, in infirmitate mei corporis positus, compos tamen mentis, dispono et ordino de rebus meis in hunc modum. In primis eligo sepulturam meam in cimeterio Sancti Petri Cabilonensis, et lego conventui ejusdem ecclesię pro pitantia LX solidos; duobus nepotibus meis de Sancto Petro, cuilibet XX solidos; capitulo Sancti Vincentii Cabilonensis et clericis panem et vinum et denarios; domino episcopo Cabilonensis duas mappas, et domino decano alias duas; magistro lego XX solidos; vicario suo quinque; Bernardo et Pariset, clericis, cuilibet duos solidos; Briconet XII denarios; omnibus presbiteris de choro cuilibet XXX denarios; suburbanis cuilibet alios XXX denarios; conventui Firmitatis XX solidos; conventui de Lencherre XX solidos; conventui de Sancto Juliano XX solidos; Domui Dei Cabilonensi unam culcitram cum pulvinari et duobus linteaminibus; operi ecclesie de Merloto X solidos. Volo et constituo Matheliam, neptam meam de Meliceio, in confratria presbiterorum de Bussy loco mei, ut convocet confratres et faciat eis plenariam refectionem, et do eis supertunicale meum de perso. Lego etiam dictę Mathelię mansum es Porres; Guillermo de Meliceio, nepoti meo, lego furnum de burgo de Melice aval, et suis heredibus; sorori meę de Melouz duas alnas et dimidiam de camelino; Gerardo, clerico, filio Renaudi de Brancion, lego XL solidos, et XL solidos eidem debeo, que precipio similiter sibi reddi: patri Perreti, clerici mei, cappam meam cum manicis; et dicto Perreto lego unam culcitram cum pulvinari et duobus linteaminibus et duos bichetos frumenti; domino Roberto, presbitero, duos bichetos frumenti et tunicam meam de perso; Agneti, pedisseque mee, unam culcitram cum pulvinari; Philiberto, filio ejus, unum bichetum siliginis; Petronillę et filię suę cuilibet duos bichetos frumenti, pro anniversario Hugonis, nepotis mei, in ecclesia Sancti Vincentii annuatim faciendo, lego XXX solidos quos assedeo supra gageria domini Andree de Ver, pro anniversario meo in eadem ecclesia faciendo, unum modium vini supra mansum au Dismaor, ad mensuram de Fontanis et XIII solidos quos debet michi W. de Fraignes de Sancto Alexandro, et V solidos quos debet Girardus faber, clericus, de domo sua sita in magno vico Cabilonensis ad festum Sancti Marcelli, et V solidos quos debet W. Liribez de domo sua sita in magno vico. Item, lego pro dicto anniversario plastrum meum quod adquisivi de Petro Maalet et uxore sua, quod situm est in vico es Chauce chiens, supra quo plastro do et lego capellanię Sancti Vincentii Cabilonensis duos solidos pro absolutione mea facienda, quod anniversarium volo fieri annuatim de sexaginta solidis; operi Sancti Vincentii X solidos; Gerardo, clerico, nepoti meo, domum meam sitam in vico es Chauce chiens, cum sex denariis qui mihi debentur de domo contigua domui supradictę. Et volo quod ipse Girardus solvat annuatim X solidos ecclesię Sancti Petri pro anniversario meo quousque assederit eisdem X solidos; predictum vero Girardum constituo heredem meum in omnibus bonis meis mobilibus et immobilibus ubicumque existentibus, et in omnibus aisiamentis que habeo in domo mea et extra, qui solvere tenetur omnia legata mea. Volo etiam quod ipse teneat quandiu vixerit duo predicta anniversaria, meum scilicet et Hugonis, nepotis mei; et volo quod dominus Robertus, presbiter meus, custodiat omnia bona mea usque ad adventum dicti Girardi. Volo autem quod hoc testamentum seu dispositio de rebus meis valeat jure ultime voluntatis, et jure codicillorum, et omni alio jure quo valere potest. Exequtores hujus mei testamenti seu dispositionis constituo P. dominum, decanum, et Guidonem, archidiaconum Cabilonensem, quibus dono et concedo plenariam potestatem et speciale mandatum ut de bonis meis solvant vel solvi faciant legata mea que superius continentur. Rogo autem viros venerabiles et discretos magistrum Garnerum, archidiaconum Oschariensem, et magistrum Garnerum, archipresbiterum Brissię, canonicos meos, ut presenti scripto sigilla sua apponant in testimonium veritatis. Actum ut supra.